钦定古今图书集成/明伦汇编/官常典/第793卷 > 杨文仲
## 钦定古今图书集成/明伦汇编/官常典/第793卷 > 杨文仲

按《宋史》本传：“文仲，字时发，眉州彭山人。七岁而孤，母
胡年二十有八，守节自誓，教养诸子。文仲既冠，以《春
秋》贡，其母喜曰：‘汝家至汝三世，以是经收效矣’。”淳祐
七年，文仲以胄试第一入太学。九年，又以公试第一
升内舍。时言路颇壅，因季冬雷震，首帅同舍叩阍极
言时事，有曰：“天本不怒，人激之使怒；人本无言，雷激”
之使言，一时争传诵之。升上舍，为西廊学录。丞相谢
方叔尝问文仲曰：“今日何事最急？”对曰：“国本未建，莫
大于此。上意未喻，当以死请可也。”宝祐元年，登进士
第。丁母忧，释服属，从叔父栋守婺州。罢归，寓馀杭。文
仲往问伊、洛之学。调复州学教授。转运使印应飞辟
入幕，明嫠妇冤狱，应飞悉从文仲议，且荐之。荆湖宣
抚使赵葵署文仲佐分司幕。姚希德、江万里合荐文
仲学为有用。辟四川宣抚司准备差遣，添差沿海制
置司干办公事。召为户部架阁，迁太学正，升博士。时
栋为祭酒，讲学益诣精邃。迁国子博士。丐外，添差通
判台州。故事，守贰尚华侈，正月望，取灯民间，吏以白，
文仲曰：“为吾然一灯足矣。”劝农东郊，守因欲泛湖，文
仲即先驰归，添差通判扬州。牙契旧额，岁为钱四万
缗，累政增至十六万，开告讦以求羡，文仲曰：“希赏以
扰民，吾不为也。”卒增十八，界一而已。制置使李廷芝
檄主管机宜文字。时有沙田使者，欲举行之，文仲力
争，以为“事不可妄兴，盖与民之惠有限，不扰之惠无
穷。江北风寒之地，民力竭矣，为利几何，安忍重扰吾
民乎？”事遂不行。召为宗学博士。郊祀，摄圜坛子，阶监
察御史。近辅兵变水患，轮对言：“皇天眷命，垂四百年。
天命久熟之馀，国脉癃老之候，此岂非一大喜惧之
交乎？愿陛下一切清明，自作主宰。”又曰：“春多沈阴，岂
但麦秋之忧，于时为夬尢轸苋陆之虑，天目则洪水
发焉，苏湖则弄兵兴焉。峨冠于于，而每见大夫之乏
使；佩印累累，而常虑贪渎之无厌。将习黄金横带之
娱，兵疲尺籍挂虚之冗。蚩蚩编氓，得以轻统府，琐琐
警遽，辄以忧朝廷。设不幸事有大于此者，国何赖焉？”
帝竦听，顾问甚至。迁太常丞，寻兼权仓部郎官兼崇
政殿说书。迁将作少监，又迁将作监。文仲在讲筵，每
以积诚感动。尝进读《春秋》，帝问：“五霸何以为三王罪
人？”文仲奏云：“齐桓公当王霸升降之会，而不能为向
上事业，独能开世变厉阶。臣考诸《春秋》，桓公初年多
书人，越二十年伐楚，定世子之功既成，然后书侯之
辞迭见，此所以为尊王抑霸之大法。然王岂徒尊哉？
盖欲周王子孙率修文、武、成、康之法度，以扶持文、武、
成、康之德泽，则王迹不熄，西周之美可寻。如此，方副
《春秋》尊王之意。”帝曰：“先帝圣训有曰：‘丝竹之乱耳，红
紫之眩目，良心善性，皆本有之’。又曰：‘得圣贤心学之
指要，本领端正，家传世守，以是而君国子民，以是而
祈天永命，以是而贻谋燕翼。大哉先训！朕朝夕服膺’。”
时帝以疾连不视朝，文仲奏：“声色之事，若识得破，元无可好。”帝敛容端拱。久之。盛夏建宗阳宫坏，徙民居，
畿甸骚然。文仲疏谏：“移闾阎之聚为香火之庭，不得
为善计矣。陛下绍祖宗之位，岂以黄老之居为轻重
哉？”翼日，面奏益恳至。丞相贾似道怒曰：“杨文仲多言。”
诏卿监以上荐人才。文仲荐陈存、吕折、锺季玉等十
有八人、名士二人，金华王柏、天台车若水也。兼国子
司业兼侍立修注官。又以救太学教谕彭成天迕似
道主管崇禧观，出知衡州，运饷有法而民不扰，以所
当得米八千石，立思济仓。召为秘书少监，寻兼崇政
殿说书。以疾乞致仕，不许。兼国史院编修官、实录院
检讨官，迁太常少卿兼国子司业，迁起居舍人。瀛国
公即位，授权工部侍郎兼权侍右郎官，寻兼给事中。
有事明堂，议以上公摄行。文仲议曰：“今祗见天地之
始，虽在幼冲，比即丧次，已胜拜跪，执礼无违，所当亲
飨。”时丞相王爚、陈宜中不协，文仲上疏言：“事危且急
矣，祖宗所深赖，亿兆所寄命，在乎二相。苟以不协之
故，今日不战，明日不征，时不再来，后悔何及！”寻兼国
子祭酒。请谥金华何基及柏。时大元兵渡江，畿甸震
动，朝士多弃去者，侍从班惟文仲一人，诏旌在列不
去者二阶。文仲疾益甚，丐祠，以集英殿修撰知漳州，
三上章乞致仕，改知泉州。因将家逾岭南待次，卒而
宋亡矣。